O‘zbekiston va Fransiya hukumatlararo komissiya majlisini har yili o‘tkazishga kelishib oldi

14-mart kuni Parijda Savdo-iqtisodiy hamkorlik bo‘yicha O‘zbekiston-Fransiya hukumatlararo komissiyasining beshinchi majlisi bo‘lib o‘tdi. Bu haqda UzDaily xabar berdi.

 Majlis Fransiya Tashqi savdo vaziri Nikolya Brik va O‘zbekiston Respublikasi Bosh vazirining o‘rinbosari, tashqi iqtisodiy aloqalar, investitsiyalar va savdo vaziri Elyor G‘aniyev raisligida o‘tdi. Ta’kidlash joiz, komissiyaning so‘nggi majlisi to‘rt yil avval o‘tkazilgan edi.
Majlis chog‘ida O‘zbekiston va Fransiya vakillari Savdo-iqtisodiy hamkorlik bo‘yicha hukumatlararo komissiyani har yili o‘tkazishga kelishib oldi. Bundan maqsad ikki davlat o‘rtasidagi iqtisodiy aloqalarga turtki berishdir.
O‘zbekiston Fransiyadan eksperimental maydonlar uchun uzum ko‘chatlarini import qilish imkoniyatini taklif qildi. Shuningdek, O‘zbekistonga mayda va yirik qoramol eksporti masalasi ham ko‘rildi.
Fransiyaning Ekologiya, barqaror taraqqiyot va energetika vazirligi delegatsiyasi yaqinda O‘zbekistonga tashrif buyurishi ma’lum qilindi. Bundan ko‘zlangan maqsad temir yo‘l sohasidagi talablarni aniqlashtirishdan iborat.
Nikolya Brik Fransiya taraqqiyot agentligi (FTA) va O‘zbekiston Respublikasi hukumati o‘rtasida Samarqand shahrida chiqindilarni qayta ishlash loyihasi bo‘yicha memorandum imzolash jarayonida ham qatnashdi. Bu FTAning O‘zbekistondagi ilk loyihasi bo‘ladi.
Yig‘ilishda ta’kidlanishicha, ikki davlat orasidagi tovar aylanishi hajmi yildan-yilga oshib bormoqda. 2013-yilda u o‘zining eng yuqori nuqtasiga yetib, 244 million yevroni tashkil etdi.